Title: กฎกระทรวง ฉบับที่ 53 (พ.ศ. 2523) ออกตามความในพระราชบัญญัติเงินตรา พ.ศ. 2501

กฎกระทรวง
ฉบับที่ ๕๓
(พ.ศ. ๒๕๒๓)
ออกตามความในพระราชบัญญัติเงินตรา
พ.ศ. ๒๕๐๑[๑]

อาศัยอำนาจตามความในมาตรา ๕ และมาตรา ๑๑ แห่งพระราชบัญญัติเงินตรา
พ.ศ. ๒๕๐๑ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ 
ให้เหรียญกษาปณ์ทองคำราคาเก้าพันบาทเป็นเงินที่ชำระหนี้ได้ตามกฎหมายโดยไม่จำกัดจำนวน

ข้อ ๒ 
ให้เหรียญกษาปณ์เงินราคาหกร้อยบาทเป็นเงินที่ชำระหนี้ได้ตามกฎหมายโดยไม่จำกัดจำนวน

ข้อ ๓ 
ให้เหรียญกษาปณ์ทองขาวเคลือบไส้ทองแดงราคาห้าบาทเป็นเงินที่ชำระหนี้ได้ตามกฎหมาย
คราวละไม่เกินจำนวนห้าร้อยบาท

ให้ไว้ ณ วันที่ ๑๑ มิถุนายน พ.ศ. ๒๕๒๓
อำนวย  วีรวรรณ
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
ตามที่กระทรวงการคลังได้จัดทำและนำออกใช้ซึ่งเหรียญกษาปณ์ทองคำราคาเก้าพันบาท  เหรียญกษาปณ์เงินราคาหกร้อยบาท และเหรียญกษาปณ์ทองขาวเคลือบไส้ทองแดงราคาห้าบาท
เพื่อเป็นที่ระลึกเนื่องในโอกาสที่องค์การอาหารและเกษตรแห่งสหประชาชาติ
ได้ถวายพระเกียรติอัญเชิญพระบรมฉายาสาทิสลักษณ์ สมเด็จพระนางเจ้าสิริกิติ์
พระบรมราชินีนาถ ลงบนเหรียญ CERES ซึ่งเป็นเหรียญที่องค์การจัดทำขึ้นเพื่อสดุดีสตรีผู้อุทิศชีวิตและงานในการยกระดับและสถานภาพของสตรีโดยเฉพาะอย่างยิ่งสตรีในชนบท
ประจำปี พ.ศ. ๒๕๒๑ แล้ว แต่เนื่องจากยังมิได้ออกกฎกระทรวงกำหนดจำนวนเงินที่จะใช้เหรียญกษาปณ์ทองคำราคาเก้าพันบาท
เหรียญกษาปณ์เงินราคาหกร้อยบาท และเหรียญกษาปณ์ทองขาวเคลือบไส้ทองแดงราคาห้าบาทชำระหนี้ได้ตามกฎหมาย  จึงจำเป็นต้องออกกฎกระทรวงนี้

ปิยะธิดา/ปรับปรุง
๑๕ พฤษภาคม
๒๕๖๑

[๑] ราชกิจจานุเบกษา
เล่ม ๙๗/ตอนที่ ๙๓/หน้า ๙๒/๑๗ มิถุนายน ๒๕๒๓